
Իրավական ակտի ընդունման անհրաժեշտությունը, ընթացիկ իրավիճակը և խնդիրները.
«Եվրասիական տնտեսական միության մաքսային օրենսգրքի մասին» 11․04․2017թ․ պայմանագրում փոփոխություններ կատարելու մասին» 25.12.2023թ․ արձանագրությամբ Եվրասիական տնտեսական միության մաքսային օրենսգրքում լրացվող նոր՝ 429․5-րդ հոդվածի 1-ին կետի 7-րդ և 8-րդ ենթակետերի համաձայն՝ էլեկտրոնային առևտրի օպերատորը պարտավոր է՝
· Վարել ժամանակավոր պահպանության հանձնված և «Մաքսային պահեստ» մաքսային ընթացակարգով ձևակերպված ապրանքների առանձնացված հաշվառում և մաքսային մարմիններ ներկայացնել այդպիսի ապրանքների վերաբերյալ հաշվետվություն՝ անդամ պետությունների օրենսդրությանը համապատասխան․
· Վարել էլեկտրոնային առևտրի օպերատորի տարածքներում գտնվող՝ «Մաքսային պահեստ» մաքսային ընթացակարգով ձևակերպված և ֆիզիկական անձանց մատակարարված ապրանքների առանձնացված հաշվառում և մաքսային մարմիններ ներկայացնել այդպիսի ապրանքների վերաբերյալ հաշվետվություն՝ անդամ պետությունների օրենսդրությանը համապատասխան։
Մաքսային կարգավորման մասին» օրենքում լրացումներ և փոփոխություններ կատարելու մասին» 04․03․2026թ․ ՀՕ-84-Ն օրենքով «Մաքսային կարգավորման մասին» օրենքում լրացվող նոր՝ 287․5-րդ հոդվածի 3-րդ և 4-րդ մասերի համաձայն՝ Եվրասիական տնտեսական միության մաքսային օրենսգրքի 429․5-րդ հոդվածի 1-ին կետի 7-րդ և 8-րդ ենթակետերին համապատասխան` էլեկտրոնային առևտրի օպերատորը ապահովում է էլեկտրոնային առևտրի ապրանքների առանձնացված հաշվառումը, որի վերաբերյալ հաշվետվությունը ներկայացնում է Հայաստանի Հանրապետության պետական եկամուտների կոմիտե։ Կառավարությունը սահմանում է նույն մասով նախատեսված հաշվետվության ձևը, ներկայացման կարգը, ժամկետը և պարբերականությունը։
Կարգավորման առարկան, ակնկալվող արդյունքը.
Նախագծով առաջարկվում է սահմանել՝
1) էլեկտրոնային առևտրի օպերատորների կողմից մաքսային մարմիններ ներկայացվող հաշվետվության ձևը, դրանում պարունակվող տեղեկությունները․
2) էլեկտրոնային առևտրի օպերատորների կողմից մաքսային մարմիններ հաշվետվությունների ներկայացման կարգը, եղանակը, ժամկետները, պարբերականությունը։
Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ.
Նախագծի ընդունումը բխում է Հայաստանի Հանրապետության պետական եկամուտների կոմիտեի 30․12․2025թ․ «Հարկային վարչարարության բարեփոխումների և մաքսային ծառայության առաջիկա տարիների զարգացման ռազմավարական ծրագրերը հաստատելու մասին» N 1833-Լ հրամանի 4-րդ հավելվածի 1․6․5 կետից՝ «Ապրանքների արտաքին էլեկտրոնային առևտրի կարգավորմանն ուղղված՝ «Եվրասիական տնտեսական միության մաքսային օրենսգրքի մասին» 2017 թվականի ապրիլի 11-ի պայմանագրում փոփոխություններ կատարելու մասին արձանագրության կիրարկման նպատակով ազգային օրենսդրության մշակում»։
Նախագծի մշակման գործընթացում ներգրավված ինստիտուտները և անձինք. 
Նախագիծը մշակվել է Հայաստանի Հանրապետության պետական եկամուտների կոմիտեի կողմից:
Լրացուցիչ ֆինանսական միջոցների անհրաժեշտության վերաբերյալ.
Նախագծի ընդունմամբ լրացուցիչ ֆինանսական միջոցների ներգրավման անհրաժեշտություն առկա չէ:
Պետական բյուջեի եկամուտներում և ծախսերում սպասվելիք փոփոխությունների վերաբերյալ.
Նախագծի ընդունմամբ Հայաստանի Հանրապետության պետական բյուջեում եկամուտների և ծախսերի ավելացում կամ նվազեցում չի նախատեսվում։

